Fid-29 ta' Ottubru 2015, ser jibda perijodu ta' konċiljazzjoni ta' tliet ġimgħat, bil-għan li jintlaħaq ftehim bejn il-Kunsill u l-Parlament Ewropew dwar il-baġit tal-UE għall-2016. Dan isegwi l-adozzjoni mill-Parlament fit-28 ta' Ottubru 2015 tal-emendi li ma kinux aċċettabbli għall-Kunsill. Il-Kunsill huwa partikolarment imħasseb dwar il-fatt li l-Parlament jixtieq iżid l-infiq tal-UE ferm aktar mil-limiti massimi miftiehma fil-qafas finanzjarju pluriennali għall-2014-2020. Il-Kunsill iqis li l-baġit tal-UE għall-2016 ma jistax jiġi deċiż b'mod iżolat mil-limiti tal-infiq maqbula fil-passat u mir-restrizzjonijiet finanzjarji li l-istati membri qed jaffaċċjaw bħalissa. Huwa tal-fehma wkoll li jkun għaqli li jkun hemm xi ftit flessibbiltà finanzjarja f'każ ta' avvenimenti mhux mistennija u f'każ ta' ħtiġijiet finanzjarji. Għaldaqstant jistieden lill-Parlament biex jiddistingwi bejn miżuri li jistgħu jkunu mixtieqa u dawk li huma essenzjali. Nagħmlu l-għażliet it-tajbin "Id-deċiżjonijiet tal-baġit huma bħall-ħajja ta' kuljum ta' kulħadd: trid tagħmel l-għażliet b'ammont limitat ta' flus. Il-Kunsill huwa lest li jaħdem b'mod kostruttiv mal-Parlament Ewropew biex jiżgura li jsiru l-għażliet it-tajbin għall-benefiċċju tal-Ewropa, iċ-ċittadini u l-ekonomija tagħha", qal Pierre Gramegna, il-ministru għall-finanzi tal-Lussemburgu u l-President tal-Kunsill. Kwistjoni ta' fiduċja Il-Kunsill iqis ukoll li hija ta' importanza kbira li l-istituzzjonijiet kollha tal-UE jnaqqsu l-għadd ta' persunal tagħhom sabiex jiksbu mira miftehma ta' tnaqqis ta' 5 % sal-2017 meta mqabbla mal-2013. "Huwa essenzjali li l-istituzzjonijiet kollha jaġixxu f'konformità mal-ittra u l-ispirtu tal-impenn tagħhom li sar f'Diċembru 2013. Jekk l-istituzzjonijiet tal-UE għandhom iżommu l-fiduċja taċ-ċittadini Ewropej iridu jirrispettaw ir-regoli tagħhom stess", qal Pierre Gramegna. Impenjati bis-sħiħ biex jindirizzaw il-kriżi tar-refuġjati Il-Kunsill jaqbel mal-Parlament dwar l-importanza ta' miżuri li jindirizzaw il-kriżi tar-refuġjati u huwa lest li jipprovdi riżorsi finanzjarji eċċezzjonali biex jgħin fil-finanzjament tagħhom. Fil-fatt il-Kunsill, flimkien mal-Parlament, diġà żied l-impenji b'total ta' €490.3 miljun u l-pagamenti b'total ta' €133.6 miljun mill-baġit tal-UE għall-2015 b'reazzjoni għall-kriżi tal-migrazzjoni. Il-Kunsill aċċetta mingħajr tibdil ir-riżorsi għal miżuri relatati mal-migrazzjoni proposti mill-Kummissjoni fl-abbozz ta' baġit tagħha għall-2016. U l-Kunsill huwa wkoll lest li jiddiskuti appoġġ addizzjonali mill-baġit tal-UE għall-2016, fuq il-bażi tal-ittra emendatorja nru 2 tal-Kummissjoni. Fl-abbozz ta' baġit għall-2016 il- Kummissjoni pproponiet li l-livell totali ta' impenji jiġi stabbilit għal €153.83 biljun u dak ta' pagamenti għal €143.54 biljun. Dan jirrappreżenta tnaqqis ta' 5.2 % f'impenji u żieda ta' 1.6 % f'pagamenti meta mqabbla mal-baġit għall-2015 kif emendat bil-baġits emendatorji nru 1-7. Il-pożizzjoni tal- Kunsill , adottata fl-4 ta' Settembru, b'unanimità, tammonta għal €153.27 biljun f'impenji (- 5.5 %) u għal €142.12 biljun f'pagamenti (+ 0.6 %). Parlament Ewropew jitlob li l-impenji totali jitilgħu għal €157.43 biljun (- 3.0 %) u l-pagamenti totali għal €146.46 biljun (+ 3.7 %). Dan huwa €1.5 biljun u €1.3 biljun rispettivament fuq il-limiti tal-qafas finanzjarju pluriennali. Fir-rigward tal-għadd tal-persunal, skont il-metodoloġija applikata mill-Kummissjoni għall-istituzzjonijiet kollha bl-istess mod, bejn l-2013 u l-2016 il-Kunsill ser ikun naqqas il-postijiet fit-tabella tal-persunal tiegħu b'4.5%, u l-Kummissjoni b'4%. Madankollu, il-Parlament, ikun żied l-għadd tal-persunal tiegħu b' 0.4% matul l-istess perjodu. Fil-ftehim interistituzzjonali tagħhom ta' Diċembru 2013 dwar id-dixxiplina baġitarja, it-tliet istituzzjonijiet intrabtu li jnaqqsu l-għadd tal-persunal tagħhom b'5% bejn l-2013 u l-2017. Il-konċiljazzjoni ser tkopri wkoll l-ittra emendatorja nru 2 għall-2016 li hi mmirata biex żżid l-appoġġ għall-istati membri l-aktar vulnerabbli, ir-rilokazzjoni tar-refuġjati u l-fondi għall-migrazzjoni u għall-fruntieri b'€1.55 biljun f'impenji u €1.42 biljun f'pagamenti mill-baġit għall-2016. La l-Kunsill u lanqas il-Parlament għadhom ma ħadu pożizzjoni dwar l-ittra emendatorja. Baġits emendatorji tal-UE għall-2015 Ittra emendatorja nru 2 għall-2016